stanford-oval/wikipedia huggingface dataset:
פרשת בלומברג-פריטש
רקע היסטורי לפרשה

עם עלייתה של המפלגה הנאצית לשלטון, ב-30 בינואר 1933, היו אנשי הרייכסווהר, הוא שמו של צבא גרמניה קודם לייסוד הוורמאכט, חלוקים בדעותיהם. לכאורה, היה עליהם לתמוך בשלטון החדש, שהבטיח את הסרת מגבלות הסכם ורסאי שהגביל את הצבא לכדי צבא מצומצם של 100,000 איש, ולהחזיר את הטריטוריות והעוצמה שאבדו בעקבות מלחמת העולם הראשונה. אך המפלגה הנאצית כללה מיליציה פוליטית שכונתה אס אה, בראשותו של ארנסט רהם, שהתיימרה להתחרות ברייכסווהר, ולהטמיע את 100,000 אנשי הצבא המקצוענים, במיליציה נאצית אידאולוגית עממית, בעלת נטיות מהפכניות. לקראת פטירתו של נשיא הרייך הזקן, הפילדמרשל פאול פון הינדנבורג נוצר הכורח לפעול. היטלר הבין כי אם ברצונו לקבל את סמכויותיו של הינדנבורג, ולשלוט במדינה ללא מצרים, עליו לבחור בין אחד מהגופים המתחרים על העוצמה במדינה. היטלר בחר לצדד ברייכסווהר, ובאירוע המכונה "ליל הסכינים הארוכות", בסוף יוני 1934, חיסל פיזית את מנהיגות האס אה, ונטל מהארגון את עוצמתו. הרייכסווהר, בראשות שר ההגנה, ורנר פון בלומברג, עמד מן הצד, כאשר היטלר ביצע חיסול פוליטי נרחב, שכלל רצח גלוי של מאות פעילי SA בכירים.
בהמשך לאירועים אלו חייב בלומברג את כל חיילי הצבא להישבע אמונים להיטלר, והועלה לדרגת פילדמרשל. בשנת 1935, כאשר הפך משרד ההגנה למשרד המלחמה, נתמנה בלומברג לשר המלחמה והמפקד העליון של הכוחות המזוינים, מינוי שהיה לצנינים בעיני מתחריו ובפרט בעיני הימלר וגרינג.
חילוקי הדעות בין היטלר לאנשי צבאו נמשכו גם לאחר אירועים אלו, והתחרות על הסמכויות במדינה הנאצית בין הגופים השונים לא פסקה. כדוגמה ניתן לתת את הקמת משרד התעופה ב-27 באפריל 1933, בראשות הטייס לשעבר הרמן גרינג. משרד התעופה הוציא את נושא התעופה הצבאית מידיהם של קציני הצבא. דבר נוסף שהכעיס את מפקדי הצבא היה שלמשרד התעופה צורפו מנהלי חברות תעופה לשעבר שהיו נאצים ובהם ארנסט אודט, קצין לשעבר באס אה שניצל על ידי גרינג ובשנת 1936 מונה למפקח הכללי על הטכנולוגיה בכל גרמניה.
ככל שהתקדם מהלך האירועים, ותוכניותיו של היטלר נשענו יותר ויותר על השימוש בכוח צבאי, כך רצה היטלר להשתלט עוד ועוד על הוורמאכט. כאשר פרש היטלר את תוכניותיו למלחמה עולמית, באירוע המכונה "ועידת הוסבאך", ב-5 בנובמבר 1937, גילה כי הקצינים הבכירים שנכחו בוועידה, ובהם בלומברג ופריטש, מתנגדים לתוכניותיו.
הדחתו של בלומברג

בספטמבר 1937 פגש בלומברג בברלין אישה צעירה (בת 26) בשם ארנה גרון והתאהב בה. באותה עת היה בלומברג אלמן בן 60 ואב לחמישה ילדים בוגרים. הוא החליט להתחתן איתה וביקש את עצתם של גרינג והיטלר, שנתנו לו את ברכתם ואף שימשו עדים בטקס החתונה הצנוע שנערך במשרד המלחמה. זמן קצר לאחר מכן החלו להופיע שמועות על עברה המפוקפק של הכלה; הסתבר שהיה לה תיק במשטרת ברלין, היא הייתה ידועה כיצאנית ואף הצטלמה בצילומים פורנוגרפיים.
מפקד משטרת ברלין, הגראף וולף-היינריך פון הלדורף, העביר את התיק לגרינג והלה העבירו להיטלר בחפץ לב. היטלר היה המום וחשש שיוודע שפילדמרשל גרמני התחתן עם זונה. הוא ביקש מבלומברג להתגרש, וכאשר סירב פיטר אותו מתפקידו.
הדחתו של פריטש

לאחר פרישתו של בלומברג, היה פריטש המינוי הטבעי לתפקיד שהתפנה. פריטש מונה לתפקיד, אך שבועות ספורים לאחר מינויו של פריטש זומן זה ללשכתו של היטלר, ושם הציג לו הימלר זונה ממין זכר בשם היינץ שמידט, אשר טען כי סחט את פריטש על רקע הומוסקסואלי מזה שנים, לאחר שתפס אותו מקיים יחסי מין עם אדם המכונה "ג'ו הבווארי" בסמטה מאחורי תחנת רכבת בברלין. ההומוסקסואליות הייתה אסורה על פי דין בגרמניה הנאצית, וסעיף 175 לחוק העונשין הגרמני, שהטיל עונשים כבדים על גילויי הומוסקסואליות, ולו הקלים ביותר, נאכף בחומרה. על אף שפריטש דחה האשמות אלו (שכפי הנראה נוצרו בבית היוצר של הימלר), הוא פוטר מיד מתפקידו, והיטלר הכריז על עצמו כ"מפקד העליון של הכוחות המזוינים", תפקיד שהחזיק בו עד מותו. את תפקידו של פריטש כמפקד ה-OKH, צבא היבשה הגרמני, מילא גנרל פלדמרשל ולטר פון בראוכיטש, שהיה עושה דברו של היטלר, במידה רבה ללא שיקול דעת עצמאי, עד לפיטוריו בשנת 1941, שלאחריהם נטל היטלר אף תפקיד זה לעצמו.
תוצאות הפרשה

מבחינת גיבורי הפרשה, בלומברג ופריטש, הייתה הפרשה קץ הקריירה הצבאית שלהם. בלומברג לא זומן עוד לשירות צבאי גם לאחר פרוץ מלחמת העולם השנייה, וחי עם אשתו בכפר קטן בבוואריה. לאחר סוף מלחמת העולם נתפס בידי בעלות הברית, ומת בעודו במעצר. פריטש התנדב לשירות בגדוד ארטילריה עם תחילת מלחמת העולם השנייה, ונהרג במהלך הקרב על ורשה. הוא זכה להלוויה ממלכתית בברלין.
"פרשת בלומברג-פריטש" הובילה להשתלטותו של היטלר על הצבא, ולהפיכת הצבא לעושה דברו של היטלר, ללא כל שיקול דעת עצמאי וללא השפעה פוליטית. לולא השתלטות זו ספק אם היה היטלר יכול לנקוט בצעדים המדיניים והצבאיים הקיצוניים שנקט בשנים שלאחר מכן, לרוב אל מול דעה מקצועית נוגדת של מפקדי הצבא. פרשה זו גם פקחה את עיניהם של רבים מכת הקצינים שפיקדה על הוורמאכט לאופיים של אנשי המפלגה הנאצית ולכך שהם חסרי מעצורים ולא יהססו לנקוט כל צעד שיקדם את מטרותיהם. יש האומרים כי כבר בעת הדחתו של פריטש החלו המגעים בינו ובין הגנרל לודוויג בק על הפלתו של היטלר והחלפתו במשטר צבאי. מכל מקום, היה זה מאורע מעצב בתודעת מפקדי הוורמאכט, וקו ישיר מוביל בינו ובין קשר העשרים ביולי, שיתרחש כשש שנים לאחר מכן.
קיימת מחלוקת אם אכן המשבר היה פרי יוזמתו של היטלר, שרקח אותו כחלק מתוכנית להכפיף את הצבא הגרמני למרותו האישית, או שהשינויים במבנה הצבא נועדו למנוע פריצת שערורייה ציבורית ואיבוד יוקרה על ידי היטלר.
מלחמת סחר

מלחמת סחר היא סכסוך כלכלי, במסגרתו מדינות מעלות או יוצרות מכסים או מחסומי סחר אחרים זו מול זו. גורמים נפוצים לסכסוך סחר הם פרוטקציוניזם (רצון להגן על תוצרת מקומית) והצורך להפחית תלות כלכלית במדינה אחרת. פעמים רבות, ההגנה המוגברת של מדינות על התוצרת המקומית באמצעות הטלת המכסים מביאה לכך שהצדדים למלחמת הסחר נעים ממדיניות של משק פתוח לכיוון משק אוטרקי.
במקרים מסוימים, מלחמת סחר עלולה להסלים לסכסוך מלא בין מדינות. כך למשל, המלחמה האנגלו-הולנדית הראשונה (1652–1654) נגרמה בשל מחלוקות סחר, והמלחמה נפתחה בהתקפות אנגליות על ספנות סוחר הולנדית והתרחבה לפעולות צי עצומות. דוגמה נוספת היא מלחמת שימונוסקי – סכסוך פנים יפני שהחל בשל שינוי מדיניות הדלת הפתוחה של השוגון (השליט היפני) בכל הנוגע לסחר חוץ, בשלהי המאה ה-19. דוגמה בולטת נוספת היא מלחמת האופיום הראשונה שהחלה לאחר שממשלת צ'ינג הסינית חסמה את נמליה, החרימה אופיום וסחורות שנכנסו לסין מהמערב והגבילה סוחרים בריטים, וזאת בין היתר בשל תפוצת האופיום והשפעתו, כסם, על אזרחים בסין. בתגובה, פתחה בריטניה במלחמה נגד סין (וכיבוש הונג קונג על ידי בריטניה). מלחמת האופיום השנייה נבעה ממלחמת סחר נוספת בין סין לבריטניה.
דוגמה למלחמת מכסים מהמאה האחרונה התרחשה בשנות ה-20 וה-30 בין רפובליקת ויימאר לפולין, במלחמת המכס הגרמנית-פולנית. רפובליקת ויימאר, בראשות גוסטב שטרזמן, ביקשה לאלץ את פולין לוותר על שטחים, וזאת באמצעות הגדלת האגרה על מוצרי פחם ופלדה שמקורם בפולין, במטרה להביא למשבר כלכלי בפולין. כתגמול, הפולנים העלו את שיעורי האגרה עבור מוצרים גרמניים רבים. סכסוך זה הוליד בסופו של דבר את נמל גדיניה, שהיווה דרך חדשה לייצוא סחורות מפולין למערב אירופה, מבלי לעבור דרך גרמניה.
מלחמת הסחר בין סין לארצות הברית

סין וארצות הברית חברות בארגון הסחר העולמי, ועל כן מוגבלות מלהטיל מכסים באופן חד צדדי אחת על תוצרת השנייה. זאת, מכח אמנות שונות עליהן מחייב הארגון לחתום, ובאותו אופן מוגבלות גם יתר המדינות החברות בארגון. במהלך העשורים האחרונים של המאה ה-20, הפכה סין למעצמת ייצור עולמית, כאשר היא נהנית מהקשיים שארגון המכס העולמי מערים על הטלת מכסים.
במהלך קמפיין הבחירות של דונלד טראמפ לנשיאות ארצות הברית במהלך שנת 2016, טען טראמפ, בהקשר של הייבוא המאסיבי של תוצרת סינית לארצות הברית, כי יש לתקן את "הניצול ארוך השנים של המערכת הבינלאומית הבלתי-מתפקדת והנהגים הבלתי הוגנים". יצוין, כי חילוקי דעות כלכליים החלו לפני כניסתה של סין לארגון הסחר העולמי, אולם נשיאי ארצות הברית הקודמים ג'ורג' ה.וו. בוש, ביל קלינטון, ג'ורג' וו. בוש וברק אובמה כשלו בניסיון לפתור מחלוקות אלו. באפריל 2018 הגישה ארצות הברית תלונה לארגון הסחר העולמי, ובה הביעה את מורת רוחה מכך שסין מפרה זכויות של קניין רוחני.
בשנת 2018, במהלך כהונתו של הנשיא טראמפ, החלה ארצות הברית להטיל מכסים על מוצרים המיוצרים בסין, באקט שהביא למלחמת הסחר בין ארצות הברית לסין. מעבר לניצול לו טען טראמפ, מאחורי מלחמת הסחר בה פתחה ארצות הברית עמד הצורך להקטין את הגרעון של ממשלת ארצות הברית, והצורך הגאופוליטי להחליש את כוחה של סין כמעצמה, עקב צמיחתה המאסיבית שהחלה לאיים על מעמדה של ארצות הברית כמעצמה החזקה בעולם.
מנגנוני יישוב סכסוכים מקובלים

פשרה
שיתופי פעולה כלכליים
הקהילה הכלכלית האירופית (הגוף שקדם לאיחוד האירופי)
הסכם סחר ושיתוף פעולה בין האיחוד האירופי לבריטניה (לאחר הברקזיט)
הסכמי סחר חופשי
אזורי סחר חופשי
GATT (הסכם כללי על מכסים וסחר) (1947–הווה; אחד מההסכמים העומדים בבסיס ארגון הסחר העולמי)
ארגון הסחר העולמי, שהוקם בשנות ה-90 כדי למנוע מלחמות מכס
יישוב סכסוכים בארגון הסחר העולמי
המרכז הבינלאומי ליישוב סכסוכי השקעות
יישוב סכסוך בין משקיעים למדינות
הסכמי מסגרת סחר והשקעות
הסכם ה-TRIPS (להגנה בינלאומית על זכויות קניין רוחני)
ועדת האומות המאוחדות לדיני סחר בינלאומי
רשימה של מלחמות סחר או סכסוכי סחר

מלחמות הולנד–אנגליה (1652–1784)
מלחמות האופיום (1839–1860)
מחלוקות יפן–קוריאה (1876–1945)
מלחמות הבננה (1898–1934)
חוק המכסים סמוט-האולי (1930), חוק אמריקאי המיישם מדיניות סחר פרוטקציוניסטית
מלחמת הסחר האנגלו-אירית (1932–1938)
מלחמת העוף (שנות ה-60), מלחמת סחר של ארצות הברית מול הקהילה הכלכלית האירופית
מלחמת הסחר בין ארצות הברית לסין (2018–הווה)
הערות שוליים

↑  "What is trade war? definition and meaning". BusinessDictionary.com (באנגלית). אורכב מ-המקור ב-2018-06-21. נבדק ב-2017-08-15.
↑  Staff, Investopedia (28 בספטמבר 2009). "Trade War". {{cite web}}:  (עזרה)
↑  Swanson, Ana (2018-07-05). "Trump's Trade War With China Is Officially Underway". The New York Times (באנגלית). ISSN 0362-4331. נבדק ב-2022-09-30.
↑  China made a mistake retaliating to Trump tariffs: Peter Navarro, נבדק ב-2022-09-30
↑  Office of the U.S. Trade Representative, Findings of the Investigation into China's Acts, Policies, and Practices Related to Technology Transfer, Intellectual Property, and Innovation Under Section 301 of the Trade Act of 1974
| --- | --- |
בקרת זהויות :  PLWABN: 9810590908805606  GND: 4159004-1
גילי טמיר

| --- | --- |

גילי (גילעם) טמיר
 לידה:  חיפה
 מדינה:  ישראל 
 השתייכות:   צבא הגנה לישראל
 דרגה:    תת-אלוף
 תפקידים בשירות
 מפקד גדוד בעוצבת חיצי האש  מפקד מפקדת השליטה מטכ"לית למבצעים מיוחדים
 פעולות ומבצעים
   מלחמת יום הכיפורים   מלחמת לבנון    המערכה ברצועת הביטחון  האינתיפאדה הראשונה  האינתיפאדה השנייה   מלחמת לבנון השנייה
 
גילי (גילעם) טמיר הוא קצין צה"ל במילואים בדרגת תת-אלוף, אשר פיקד על מפקדת השליטה מטכ"לית למבצעים מיוחדים.
שירות צבאי

עם גיוסו לצה"ל התנדב טמיר לצנחנים. הוא עבר את הגיבוש ליחידות החטיבתיות והתקבל לסיירת צנחנים. בצנחנים עבר מסלול הכשרה כלוחם, קורס מ"כים חי"ר ולחם במלחמת יום הכיפורים. בהמשך השלים קורס קציני חי"ר ובשנת 1974 שימש כמפקד צוות בסיירת. בשירות המילואים לחם במלחמת לבנון הראשונה ושימש במספר תפקידי פיקוד בעוצבת חיצי האש, ובהם מפקד גדוד צנחנים מובחר. בהמשך שימש במספר תפקידי מטה ופיקוד בעוצבת האש, ולאחר מכן מונה למפקד מפקדת השליטה מטכ"לית למבצעים מיוחדים (משמ"מ) ופיקד על היחידה עד לסוף 2011.
בחייו האזרחיים טמיר הוא פסיכולוג קליני, יועץ ארגוני לחברות הייטק ולחברות גלובליות, ויזם חברתי.
הערות שוליים

↑  יואב זיתון, ברקע האיום האיראני: מפקדת העומק שבה לחיים, באתר ynet, 15 בדצמבר 2011.
↑  דירקטוריון, באתר roimrachok (באנגלית)
ערך זה הוא קצרמרבנושא קציני צה"ל. אתם מוזמנים לתרום לוויקיפדיה ו.
גיא ברגר

| --- | --- |
אין תמונה חופשית
 לידה:  1976 (בן 49 בערך) חיפה, ישראל ישראל
 מדינה:  ישראל 
 השתייכות:   צבא הגנה לישראל
 תקופת הפעילות:  1994–2021 (כ־27 שנים)
 דרגה:    אלוף-משנה
 תפקידים בשירות
 מפקד סיירת צנחנים  ראש ענף חי"ר בחטיבת ביסלמ"ח  מפקד גדוד 202  מפקד בא"ח צנחנים  מפקד חטיבת אפרים  קצין אג"ם של מפקדת העומק  סגן מפקד עוצבת האש  מפקד מחוז צפון בפיקוד העורף
 פעולות ומבצעים
   המערכה ברצועת הביטחון  האינתיפאדה השנייה  מבצע חומת מגן    מלחמת לבנון השנייה  מבצע עופרת יצוקה  מבצע עמוד ענן  מבצע שובו אחים    מבצע צוק איתן
 
גיא ברגר (נולד בשנת 1976) הוא קצין צה"ל במילואים בדרגת תת-אלוף . שימש מפקד מחוז צפון בפיקוד העורף, סגן מפקד עוצבת האש, קצין אג"ם של מפקדת העומק, מפקד חטיבת אפרים, מפקד בא"ח צנחנים ומפקד גדוד 202.
ביוגרפיה

ברגר נולד וגדל בחיפה ולמד בבית הספר הריאלי בחיפה. התגייס לצה"ל בשנת 1994, התנדב לצנחנים ושובץ בגדוד 101. עבר מסלול הכשרה כלוחם, קורס מ"כים חי"ר וקורס קציני חי"ר.
בסיום הקורס שב לגדוד 101 ושימש כמפקד מחלקה. לאחר מכן מונה לסגן מפקד פלוגה ובהמשך שימש כמפקד פלוגת החוד בגדוד 101. לאחר מכן מונה למפקד פלגת לוחמים ביחידת מגלן.
בשנת 2004 מונה למפקד סיירת צנחנים ובין השנים 2004–2005 הוביל אותה בלחימה כנגד הטרור הפלסטיני באינתיפאדה השנייה. לאחר תפקיד זה, שימש כמפקד מחזור בבא"ח צנחנים.
בספטמבר 2008 הועלה לדרגת סא"ל ומונה לראש ענף חי"ר בחטיבת ביסלמ"ח, ושימש בתפקיד בין היתר במבצע עופרת יצוקה, את תפקידו סיים ביוני 2009.
ב-15 ביולי 2009 מונה למפקד גדוד 202, והוביל אותו בין היתר בפעילות מבצעית ברצועת עזה, בתפקיד זה שירת עד אפריל 2011.
ב-2011 מונה למפקד בא"ח צנחנים ושירת בתפקיד זה בין השנים 2011–2013
ב-18 באוקטובר 2013 הועלה לדרגת אל"ם ומונה למפקד חטיבת אפרים, ושימש בתפקיד עד 19 באוגוסט 2015. לאחר מכן היה חניך במכללה לביטחון לאומי במחזור מ"ג (2016-2015). בהמשך מונה לקצין אג"ם של מפקדת העומק בין השנים 2016–2018.
בשנת 2018 מונה לסגן מפקד עוצבת האש, ושימש בתפקיד עד שנת 2019.
ב-4 בספטמבר 2019 מונה למפקד מחוז צפון בפיקוד העורף, תפקיד אותו מילא עד 5 בספטמבר 2021. בגמר התפקיד פרש מצה"ל.
חיים אישיים

ברגר בעל תואר ראשון בהנדסת תעשייה וניהול ובעל תואר שני בביטחון ישראל, הוא נשוי לסיון ואב לארבעה.
הערות שוליים

↑  יואב זיתון, המסע הקפוא לכומתה האדומה: "הכנה למלחמה", באתר ynet, 20 בפברואר 2012
↑  נועה בן אהרון, מג"ד חדש לגדוד 202 של חטיבת הצנחנים, אתר מז"י, 15 ביולי 2009
↑  גיא ברגר - 2004-2005, באתר של סיירת צנחנים
↑  ענבל תמיר, זיכרון משותף: המפקד שנותר קרוב למשפחת חיילו שנפל, גלי צה"ל, 22 באפריל 2015
↑  נאום מפקד חטיבת הצנחנים, אל"מ הרצי הלוי בטקס ההשבעה של מחזור אוגוסט 07, באתר צה"ל (דרך ארכיון האינטרנט)
↑  נועה בן אהרון, עצירת רענון, ביטאון ביבשה, גיליון 9, אפריל 2009
↑  אמיר בוחבוט, צבא שמיים: הצנחנים חזרו ל"צניחה מבצעית", באתר nrg‏, 21 בדצמבר 2009
↑  גילי כהן, הובא למנוחות סמ"ר נדב רוטברג שנהרג מאש צה"ל בעזה, באתר הארץ, 9 בינואר 2011
↑  אמיר בוחבוט‏, מי ניצח באולימפיאדת הלוחמים הראשונה בצה"ל?, באתר וואלה, 7 בינואר 2012
↑  דנה פטרוב, אל"ם גיא ברגר מונה למפקד חטמ"ר אפרים, באתר צה"ל (דרך ארכיון האינטרנט), 18 באוקטובר 2013
↑  שורת מינויים בדרגות אל"ם וסא"ל; תקן מפקד יהל"ם הועלה מסא"ל לאל"ם, באתר צה"ל (דרך ארכיון האינטרנט), 19 בינואר 2015
↑  אלוף-משנה גיא ברגר נכנס לתפקידו כמפקד מחוז צפון בפיקוד העורף, "חדש בגליל", 4 בספטמבר 2019
אחוזת דאונטון

| --- | --- |

 סוגה:  דרמה תקופתית
 יוצרים:  ג'וליאן פלוז
 כותבים:  ג'וליאן פלוז, שילה סטיבנסון 
 בימוי:  בריאן פרסיבל, אדוארד הול, קת'רין מורשד, מייקל אנגלר, לו יו, ג'רמי ווב, ג'יימס סטורנג, פיליפ ג'ון, בריאן קלי, אנדי גודרד, דייוויד אוונס 
 שחקנים:  יו בונוויל  מגי סמית'  דן סטיבנס  אליזבת מקגוורן  מישל דוקרי  לורה קרמייקל  ג'סיקה בראון פינדלי  ג'ואן פרוגט
 פרסים:  פרס גלובוס הזהב למיני-סדרה הטובה ביותר   פרס אמי למיני סדרה הטובה ביותר   שלושה פרסי גילדת שחקני המסך
 פסקול:  Downton Abbey: Original Music from the Television Series, Downton Abbey – The Essential Collection, Downton Abbey: The Ultimate Collection 
 ארץ מקור:  בריטניה בריטניה
 שפות:  אנגלית
 מקום התרחשות:  יורקשייר 
 מספר עונות:  6
 מספר פרקים:  52
 הפקה
 מפיק:  Liz Trubridge 
 חברת הפקה:  קרנבל פילמס
 הפצה:  NBCUniversal הפקות, נטפליקס 
 עורכים:  ג'ון וילסון 
 אתר צילומים:  ארמון הייקלר, אחוזת בייפליט, אולפני אילינג, טירת אניק, הורסטד קיינס, באמפטון, צ'ארטרהאוז 
 צלמים:  David Raedeker 
 טכניקת צילום:  מצלמה יחידה 
 מוזיקה:  ג'ון לון 
 אורך פרק:  48-68 דקות
 שידור
 רשת שידור:  ITV
 רשת שידור בישראל:  הערוץ הראשון yes Oh
 תקופת שידור מקורית:  26 בספטמבר 2010 – 25 בדצמבר 2015
 קישורים חיצוניים
 אתר הסדרה
 דף התוכנית ב-IMDb
 
אחוזת דאונטון (באנגלית: Downton Abbey) היא סדרת דרמה תקופתית בריטית, זוכת פרס גלובוס הזהב, פרס אמי ושלושה פרסי גילדת שחקני המסך. הסדרה נוצרה על ידי ג'וליאן פלוז בהפקת "קרנבל פילמס" ורשת הטלוויזיה "מאסטרפיס" ושודרה לראשונה ברשת ITV בבריטניה ב-26 בספטמבר 2010.
הסדרה מתרחשת ב"דאונטון אבי", אחוזה רחבת ידיים במחוז יורקשייר, ומתארת את חייהם של משפחת קרולי האריסטוקרטית וחיי משרתיהם בשנים שאחרי התקופה האדוארדית. ברקע מתרחשים אירועים היסטוריים המשפיעים על החברה הבריטית ומשנים את ההיררכיה של המעמדות החברתיים. האירועים המתוארים בסדרה כוללים את טביעתה של הטיטאניק, פרוץ מלחמת העולם הראשונה, השפעת הספרדית, "שערוריית מרקוני" והקמת מדינת אירלנד החופשית.
עלילה > עונה ראשונה

העונה הראשונה שודרה בבריטניה החל מ-26 בספטמבר 2010.
בעונה זו הסדרה מתחקה אחרי חייהם של בני משפחת קרולי מיום טביעת הטיטאניק, באפריל 1912 ועד לפרוץ מלחמת העולם הראשונה ב-4 באוגוסט 1914. העלילה מתמקדת בצורך למצוא יורש זכר לאחוזת גרנתהם ובחיי האהבה הסוערים של ליידי מרי והניסיון למצוא לה שידוך הולם.
חוקי הירושה המבטיחים את העדפת הבן הבכור, הם המניעים את העלילה: בדור הקודם ניצלה האחוזה הודות לנישואיו של רוברט לקורה ולכספה שנבלע ברכוש האחוזה וכעת אמורה רוזנות גרנתהם (הבדיונית) הכוללת את תואר הרוזן ואחוזת דאונטון לעבור לבן הדוד פטריק שיישא לאישה את מרי. אך תקוותיהם של בני המשפחה נגוזו כאשר האח היורש ובנו מתו שניהם עם טביעת הטיטאניק והיורש הנוכחי הוא קרוב רחוק, מתיו קרולי, עורך דין ממנצ'סטר השייך למעמד הבינוני. מבחינת המשפחה הוא זר גמור העומד לרשת בנוסף לתואר הרוזנות ולאחוזה, גם את כל הונה של הרוזנת ולא להשאיר דבר בידי בנותיה. תחילה מתקבל מת'יו בקרירות רבה מצד בני המשפחה והמשרתים ובייחוד נתקל בהתנגדותה של מרי המסרבת לשקול נישואים עמו. אולם הסתבכותה של מרי בקשר רומנטי עם דיפלומט טורקי מעמידים אותה במצב מורכב וגורמים לה לראות את המצב בצורה סובלנית יותר. במהלך הזמן מתקבל מת'יו כבן משפחה ומרי מתאהבת בו, אך הססנותה לקבל את הצעת הנישואין שלו גורמת לנתק ביניהם.
בקרב המשרתים מתחולל עימות בין תומאס ואו'בריאן לבייטס, כשהשניים מנסים לגרום לפיטוריו בדרכים שונות. בעזרת אנה וכן בעזרת הקשר הקרוב עם לורד גראנת'ם הוא מצליח להישאר בתפקידו. בנוסף מתפתח קשר רומנטי בינו לבין אנה שיוצר מצב מורכב עקב היותו של בייטס נשוי לאישה שאינה מעוניינת בגירושים ממנו.
עלילה > עונה שנייה

שידורי העונה השנייה החלו בבריטניה ב-18 בספטמבר 2011. בנוסף כללה הסדרה פרק ספיישל לחג המולד ששודר ביום חג המולד 2011.
התקופה המתוארת בשמונה פרקי הסדרה היא החל מהקרב על הסום ב-1916 וכלה בהתפרצות מגפת השפעת הספרדית של שנת 1918. העונה עוסקת בעיקר בהשפעת המלחמה על דאונטון, אך ממשיכה לעסוק גם ביחסים הפנימיים שבין דיירי האחוזה.
שלושה מדרי הבית, מתיו קרולי, תומאס בארו וויליאם מייסון, מתגייסים לצבא הבריטי ומשתתפים במלחמה. טום ברנסון, הנהג האירי, סירב להילחם עבור הבריטים.
בית האחוזה הופך לבית החלמה לקצינים פצועים וליידי סיביל מצטרפת לקורס אחיות ועובדת בבית ובבית החולים הסמוך. במהלך המלחמה מתהדק הקשר בינה לבין הנהג ברנסון ולאחריה היא נענית להצעתו לברוח לאירלנד. הקשר ביניהם מזעזע את בני משפחתה ובייחוד את אביה, אך לבסוף ניתנת הסכמה שבשתיקה.
מת'יו מתארס עם צעירה לונדונית בשם לווינייה סווייר ומחדש את הקשר עם מרי כידידות בלבד, בלא שיהיה מודע לכך שהיא עדיין אוהבת אותו. במהלך המלחמה נפצע מת'יו באורח קשה אך מתאושש באופן מפתיע. מרי מסתירה את רגשותיה ומתארסת לסר ריצ'רד קרלייל, איל עיתונות מלונדון, למורת רוחם של בני משפחתה שנרתעים מעיסוקו בשערוריות. קרלייל מסייע למרי להסתיר את שערוריית הדיפלומט הטורקי בתנאי שתינשא לו, והיא אינה מבטלת את האירוסים אף לאחר שלוויניה מתה בשפעת הספרדית.
ויליאם מחזר אחר דייזי והיא נענית לו כדי לעודדו לקראת היציאה למלחמה, בעצת גברת פאטמור ובניגוד לרצונה ולאחר שויליאם נפצע אנושות בקרב הוא נושא אותה לאישה על ערש דווי.
המשרת בייטס עוזב במפתיע עקב סחיטה מכיוון אשתו אך לבסוף חוזר לאחוזה לאחר שהצליח לגרש את אשתו. בייטס ואנה נישאים בסתר, אך בייטס נעצר מיד אחר מכן לאחר שאשתו נמצאה מתה בחשד לרציחתה.
בעונה זו השתתפו השחקנים הקבועים וכן מספר שחקנים אורחים: קאל מקאנינץ' בתפקיד המשרת האישי לאנג, איאן גלן כסר ריצ'רד קרלייל, איימי נוטל כמשרתת אתל, זואי בויל כארוסתו של מתיו מיס לווינה סווייר ומריה דויל קנדי בתפקיד ורה אשתו של בייטס.
פרק הספיישל התרחש באחוזת דאונטון בחג המולד של שנת 1919 וערב שנת 1920.
בייטס עומד למשפט באשמת רצח ונמצא אשם, אך זוכה לחנינה מגזר דין מוות ומושם בכלא למאסר עולם. מרי מנתקת את קשריה עם קרלייל בעצת אביה ומתארסת למת'יו.
לצוות השחקנים הקבוע הצטרפו נייג'ל הייברס כלורד הפוורת' ושרון סמול בתפקיד המשרתת האישית של ליידי רוזמונד.
עלילה > עונה שלישית

שידור הבכורה של העונה השלישית בבריטניה היה ב-16 בספטמבר 2012. עוונה זו עוסקת בהתמודדות עם תוצאות מלחמת העולם הראשונה וכן במאבק האירי לעצמאות.
דאונטון ניצבת בפני משבר כלכלי כתוצאה מהשקעות כושלות, אך הצטרפותו של מת'יו כמשקיע וכמנהל נוסף מונעת את מכירת האחוזה. מרי ומת'יו נישאים בתחילת העונה ועושים מאמצים להביא ילד. אדית' מחדשת את הקשר עם סר אנתוני סטראלן ומתארסת לו על אף פער הגילים ביניהם, אולם סטראלן מבטל את החתונה ברגע האחרון. אדית' מוצאת מפלט בכתיבת טור לעיתון על אף התנגדות משפחתה ומתקרבת אל העורך. סיביל בהיריון וחוזרת לאחוזה יחד עם ברנסון שמסתבך בפעילות המחתרת האירית. במהלך לידת בתהּ מתה סיביל מרעלת היריון.
אנה עושה מאמצים למצוא הוכחות שיזכו את בייטס ולבסוף מצליחה להביא לשחרורו. הידידות בין או'בריאן לתומס מתפרקת על רקע יחסו השלילי של תומאס למשרת חדש שהוא אחיינה של או'בריאן והיא מנסה לנקום בו. תומאס מנסה ליצור קשר רומנטי עם משרת אחר אולם הדבר מתגלה וכמעט מביא לפיטוריו.
השחקנית שירלי מקלין מצטרפת לסדרה בתפקיד מרתה לווינסון, אמהּ האמריקאית של ליידי גרנתהם.
הפרק האחרון של העונה השלישית מתרחש בחודשי הקיץ של שנת 1921. בני המשפחה נוסעים לקרובים בסקוטלנד בעוד המשרתים ברובם נותרים בדאונטון. מרי חוזרת לדאונטון כדי ללדת, ובדרך חזרה מבית החולים נהרג מת'יו בתאונת דרכים.
השחקנית מייאנה בורינג הופיעה בפרק זה בתפקיד המשרתת עדנה בריית'ווייט.
עלילה > עונה רביעית

שידורי העונה הרביעית בבריטניה התחילו ב-22 בספטמבר 2013. העונה מתחילה שישה חודשים לאחר מות מת'יו, ומתרחשת לאורך שנת 1922.
מרי מנסה להתמודד עם מותו של מת'יו ובעצת ברנסון מצטרפת לניהול האחוזה לאחר שמתגלה שמת'יו הוריש לה את חלקו. השניים מובילים שינויים ארגוניים באחוזה בניסיון להפוך אותה לרווחית. לורד גילינגאם, ידיד המשפחה, מחזר אחריה אך היא לא נעתרת. אדית' ומייקל גרגסון מתכננים להינשא ואדית' אף נכנסת להריון, אך גרגסון נעלם ללא הודעה מוקדמת. אדית' לא מגלה לאימה על ההיריון ובעצת דודתה רוזמונד מתכננת לנסוע לשווייץ ולמסור את התינוק לאימוץ. ליידי רוז מתאהבת בסולן להקת ג'אז שחור עור ומתכננת להינשא לו, אך ליידי מרי מסכלת את האירוסין. לורד גרנתהם נוסע במפתיע לניו יורק לאחר שאחיה של ליידי קורה נקלע לקשיים כלכליים.
במהלך מסיבה באחוזה אונס משרתו של לורד גילינגאם את אנה. אנה מבקשת להסתיר את האונס ממר בייטס מחשש שזה יתנקם בו, אך לבסוף מתגלה לבייטס אודות האונס, אך לא זהות האנס. ליידי מרי מבקשת מלורד גילינגאם לפטר את המשרת אך זה נהרג בתאונה בלתי מוסברת.
מיס או'בריאן עוזבת את האחוזה במפתיע ומצטרפת לקרובי המשפחה הסקוטים במסעם להודו. עדנה ברית'וויט חוזרת לאחוזה כמשרתת האישית של ליידי גרנתהם, אך מוחלפת במיס באקסטר לאחר שנתגלתה קרבה יתרה בינה לבין ברנסון.
אלפרד מגשים את חלומו להיות שף ועוזב את האחוזה, אך גורם לחיכוכים בין דייזי לאיווי סביב אהבתו. ג'יימס מנסה לחזר אחרי איווי אך זו דוחה אותו. מוזלי שנשאר מחוסר עבודה לאחר מות מת'יו מתנסה בעבודות זמניות שונות עד שחוזר לאחוזה כמחליף לאלפרד.
השחקן ג'ים קאר שהצטרף לסדרה בעונה הזו בתפקיד הזמר ג'ייק רוס הוא הדמות שחורת העור הראשונה בסדרה.
פרק הספיישל שודר בבריטניה ב-25 בדצמבר 2013. הפרק מתרחש בשנת 1923.
משפחת קרולי שוהה בלונדון לרגל הצגתה בחברה של ליידי רוז בארמון בקינגהאם ואליה מצטרפים אימה של קורה מרתה ואחיה הרולד. המשפחה פוגשת במלך ג'ורג' החמישי ובבנו אדוארד השמיני, ואף מצליחה למנוע שערורייה הקשורה בנסיך. אדית' מתקשה להתגבר על הפרידה מביתה ועורכת סידורים להבאתה החשאית לאחת ממשפחות האריסים באחוזה.
לפרק הצטרף השחקן פול ג'יאמטי בתפקיד הרולד לווינסון.
עלילה > עונה חמישית

העונה החמישית עלתה בבריטניה ב-21 בספטמבר 2014, ושודרה בישראל בערוץ הראשון החל מ-6 בנובמבר.
ליידי מרי מחוזרת על ידי לורד גילינגאם ואף יוצאת איתו לחופשה סודית, אך מחליטה לבסוף שלא להיענות להצעת הנישואין שלו. ליידי אדית' משיבה את ביתה מריגולד מאירופה ומשכנת אותה בבית משפחת דרו המקומית תחת סיפור כיסוי, אך מתקשה להיפרד ממנה. בעקבות הידיעה על מותו של אהובה מייקל גרגסון בהתקפה אלימה בגרמניה אדית' בורחת עם מריגולד, אך לבסוף זהותה של מריגולד מתגלה לליידי גראנתם והיא משכנעת אותה לצרף את מריגולד לילדי דאונטון האחרים. ליידי רוז מתנדבת בסיוע לפליטי מהפכת 1917 ברוסיה, שם היא פוגשת בנסיך קורגן, מחזר לשעבר של הרוזנת האלמנה, שאף מציע לה לחדש את הקשר ביניהם ולהינשא לו. ליידי רוז מתאהבת באטיקוס סינתבי, בן למשפחה יהודית שמוצאה באודסה, והשניים נישאים על אף התנגדותו של אביו. טום מתקרב למיס בנטינג, מורה מקומית, אך עקב החיכוך עם בני המשפחה נפרד ממנה ומתכנן ההגירה לארצות הברית. גברת איזבל קרולי נענית לחיזוריו של לורד מרטון ומודיעה על אירוסיהם, אך נתקלת בהתנגדות מכיוון בניו. היסטוריון אמנות מחזר אחרי ליידי קורה וגורם לסכסוך זמני בינה לבין לורד גראנתם. הכלבה אייסיס מתה מסרטן.
בעקבות ניסיונות סחיטה מצד תומאס, חושפת מיס באקסטר בפני קורה וכן בפני מוזלי כי בעבר נאסרה על גנבת תכשיטים ממעסיקיה. תומאס מנסה טיפול המרה אך בעקבות ההשלכות הפיזיות הקשות משוכנע על ידי מיס באקסטר לוותר עליו. דייזי מחליטה להשלים את השכלתה בעזרת מיס בנטינג ומפתחת מודעות פוליטית וחברתית. מר בייטס מתוודה בפני אנה כי שקל לרצוח את מיסטר גרין, שאנס אותה, אך ויתר. למרות זאת בלש הסקוטלנד יארד שחוקר את מות מיסטר גרין אוסר את אנה.